Document ID: 31995R2597

Padomes Regula (EEK) Nr. 2597/95
(1995. gada 23. oktobris)
par to, kā dalībvalstis, kas zvejo apgabalos ārpus Ziemeļatlantijas, iesniedz nominālās nozvejas statistiku
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 43. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā Eiropas Kopiena ir kļuvusi par dalībnieci Apvienoto Nāciju Pārtikas un lauksaimniecības organizācijā (FAO);
tā kā protokols, ko parakstījušas Eiropas Savienības Padome un Eiropas Kopienu Komisija, paredz, ka Komisijai ir jāsniedz FAO tās lūgtā statistika;
tā kā saskaņā ar subsidiaritātes principu ierosinātās darbības mērķus var sasniegt, tikai pamatojoties uz kādu Kopienas tiesību aktu, jo tikai Komisija var koordinēt statistikas informācijas vajadzīgo saskaņošanu visā Kopienā, taču nozvejas statistikas vākšana un infrastruktūra, kas vajadzīga, lai apstrādātu šo statistiku un pārraudzītu tās ticamību, pirmkārt un galvenokārt ir dalībvalstu pienākums;
tā kā, lai izveidotu attiecīgu Kopienas statistiku, kas pamatojas uz valstu statistikas sistēmām, ir vajadzīga īpaši cieša Komisijas un dalībvalstu sadarbība, jo īpaši Lauksaimniecības statistikas pastāvīgajā komitejā, kas ir izveidota ar Lēmumu 72/279/EEK [3],
IR PIEŅĒMUSI ŠO REGULU.
1. pants
Katra dalībvalsts iesniedz Komisijai datus par nominālo nozveju, kāda ir kuģiem, kas reģistrēti attiecīgā dalībvalstī vai kuģo ar tās karogu un zvejo apgabalos, kas nav Ziemeļatlantijas apgabals, ievērojot Padomes 1990. gada 11. jūnija Regulu (Euratom, EEK) Nr. 1588/90 par statistiski konfidenciālas informācijas nosūtīšanu Eiropas Kopienu Statistikas birojam [4].
Nominālās nozvejas datos iekļauj visus zivsaimniecības produktus, kas jebkādā formā ir izkrauti krastā vai pārkrauti jūrā, taču neiekļauj daudzumus, ko pēc nozvejošanas palaiž atpakaļ jūrā, patērē uz kuģa vai izmanto par ēsmu. Datus reģistrē kā krastā izkrautā vai jūrā pārkrautā loma dzīvsvara ekvivalentu, noapaļojot līdz tuvākajai tonnai.
2. pants
1. Dati ir jāiesniedz par nominālo nozveju galvenajos zvejas apgabalos un to daļās, kas uzskaitīti 1. pielikumā, sīkāk aprakstīti 2. pielikumā un parādīti 3. pielikumā. 4. pielikumā ir uzskaitītas sugas, par kurām jāsniedz dati attiecībā uz katru galveno zvejas apgabalu.
2. Datus par katru kalendāra gadu iesniedz sešos mēnešos pēc gada beigām.
3. Ja dalībvalsts kuģi attiecīgajā kalendārajā gadā saskaņā ar 1. pantu nav zvejojuši kādā no galvenajiem zvejas apgabaliem, dalībvalsts par to informē Komisiju. Tomēr, ja zveja ir notikusi kādā no galvenajiem zvejas apgabaliem, dati ir jāiesniedz tikai par sugām vai apgabaliem, kuros nozveja reģistrēta gadā, par kuru datus sniedz.
4. Dati par nenozīmīgām sugām, ko zvejojuši kādas dalībvalsts kuģi, nav iesniegumā jānorāda atsevišķi, taču tos var iekļaut kopējā postenī, ar noteikumu, ka šie produkti nepārsniedz 5 % no kopējās šīs dalībvalsts nozvejas attiecīgajā lielajā zvejas apgabalā.
5. Zvejas statistikas apgabalu vai to daļu sarakstus, kā arī sugu sarakstus var grozīt saskaņā ar 5. pantā noteikto procedūru.
3. pants
Ja vien saskaņā ar kopējo zivsaimniecības politiku pieņemtie noteikumi nenosaka citādi, dalībvalstīm ļauj izmantot paraugu ņemšanas metodes, lai iegūtu nozvejas datus par tām flotes daļām, kam pilnīga datu sniegšana uzliktu pārmērīgu administratīvo procedūru slogu. Precīzas ziņas par paraugu ņemšanas procedūru, kā arī precīzas ziņas par kopējiem datiem, ko iegūst ar šādām metodēm, dalībvalstīm ir jāiekļauj ziņojumā, ko iesniedz saskaņā ar 6. panta 1. punktu.
4. pants
Dalībvalstis pilda savas saistības saskaņā ar 1. un 2. pantu, iesniedzot datus magnētiskos datu nesējos, kuru formāts ir norādīts 5. pielikumā.
Pēc iepriekšēja Komisijas apstiprinājuma dalībvalstis var iesniegt datus citā formā vai izmantojot citu datu nesēju.
5. pants
1. Ja jāievēro šajā pantā izklāstītā procedūra, priekšsēdētājs vai nu pats pēc savas ierosmes, vai pēc dalībvalsts pārstāvja pieprasījuma nodod jautājumu izskatīšanai Lauksaimniecības statistikas pastāvīgajā komitejā, turpmāk tekstā "Komiteja".
2. Komisijas pārstāvis iesniedz Komitejā paredzēto pasākumu projektu. Komiteja sniedz atzinumu par projektu laikā, kuru priekšsēdētājs var noteikt atbilstīgi jautājuma steidzamībai. Atzinumu pieņem ar balsu vairākumu, kas EK Līguma 148. panta 2. punktā ir noteikts lēmumiem, kurus Padome pieņem pēc Komisijas priekšlikuma. Dalībvalstu pārstāvju balsis Komitejā vērtē tā, kā noteikts minētajā pantā. Priekšsēdētājs nebalso.
3. a) Komisija apstiprina paredzētos pasākumus, ja tie saskan ar Komitejas atzinumu.
b) Ja paredzētie pasākumi nesaskan ar Komitejas atzinumu vai atzinums nav sniegts, Komisija tūlīt iesniedz Padomei priekšlikumu attiecībā uz veicamajiem pasākumiem. Padome pieņem lēmumu ar kvalificētu balsu vairākumu.
Ja trīs mēnešos pēc dokumenta iesniegšanas Padomē tā nav pieņēmusi lēmumu, ieteiktos pasākumus apstiprina Komisija.
6. pants
1. Divpadsmit mēnešos pēc šīs regulas stāšanās spēkā dalībvalstis iesniedz sīku ziņojumu Komisijai, izklāstot, kā iegūti nozvejas dati, un sīkāk norādot šo datu pilnību un ticamību. Komisija sastāda šo ziņojumu kopsavilkumu apspriešanai kompetentajā Lauksaimniecības statistikas komitejas darba grupā.
2. Dalībvalstis informē Komisiju par visām izmaiņām informācijā, kas sniegta saskaņā ar 1. punktu, trīs mēnešos pēc izmaiņu ieviešanas.
3. Ja saskaņā ar 1. punktu iesniegtie metodoloģiskie ziņojumi rāda, ka kāda dalībvalsts tūlīt nevar izpildīt šīs regulas prasības un ir jāmaina pārskata paņēmieni un metodoloģija, Komisija sadarbībā ar attiecīgo dalībvalsti Lauksaimniecības statistikas pastāvīgajā komitejā var noteikt pārejas laiku līdz diviem gadiem, kuru laikā šīs regulas programma ir jāizpilda.
4. Metodoloģiskus ziņojumus, pagaidu noteikumus, datu pieejamību, datu uzticamību un citus būtiskus jautājumus, kas ir saistīti ar šīs regulas piemērošanu, reizi gadā pārbauda kompetenta Lauksaimniecības statistikas komitejas darba grupa.
7. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1995. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1995. gada 23. oktobrī

Labels: 19
13
6
12
18